Στο Ελληνικό Πολεμικό Ναυτικό **Δίοπος** (Δπος) ονομάζεται ο κατώτατος βαθμοφόρος (OR-4), ο οποίος είναι ταυτόχρονα και ο κατώτατος Υπαξιωματικός. Είναι ανώτερος του Υποδίοπου / Ναύτη και κατώτερος του Κελευστή. Στο Πολεμικό Ναυτικό οι Δίοποι διαστέλλονται ανάλογα με τον κλάδο τους.

Οι αντίστοιχοι βαθμοί στον Ελληνικό Στρατό Ξηράς είναι ο Δεκανέας και στην Ελληνική Πολεμική Αεροπορία ο Υποσμηνίας.

Στους αγγλόφωνους στρατούς ο αντίστοιχος βαθμός καλείται **Leading Seaman**.

Ετυμολογία
----------

Η λέξη Δίοπος προέρχεται από το ρήμα διέπω (καθορίζω, ρυθμίζω). Στην αρχαιότητα, ο Δίοπος μπορούσε να ήταν ο αρχηγός - κυβερνήτης - διοικητής πλοίου, αλλά και ο επιτηρητής / επιστάτης της εκφόρτωσής του πλοίου. Γενικά στην ελληνική γλώσσα δίοπος ονομάζεται εκείνος που διέπει, επιβλέπει ή επιστατεί.

Λαογραφία
---------

Χαρακτηριστική έχει μείνει στον Ναύσταθμο Σαλαμίνας η φράση **«Και δίοπος να 'σαι δεν περνάς!»**, από επεισόδιο που συνέβη στα τέλη της δεκαετίας του 1970.  

Την εποχή εκείνη είχε τοποθετηθεί σκοπός, στο εξωτερικό φυλάκιο του Ναυστάθμου, στο Πέραμα ένας ναυτονόμος που μόλις είχε τελειώσει την εκπαίδευσή του και μαζί φαίνεται και τις αγγαρείες που τον εξανάγκαζε κάποιος δίοπος. Την δεύτερη μέρα που είχε αναλάβει, δέχτηκε τηλεφωνική διαταγή της Διοίκησης Ναυστάθμου, λόγω άσκησης, να μην επιτρέψει την είσοδο αλλά ούτε και την έξοδο σε κανέναν, μέχρι νεότερης διαταγής.  
 
Λίγη ώρα όμως μετά έφθανε στο φυλάκιο με το υπηρεσιακό όχημα ο αρχηγός του Στόλου. Ο οδηγός της μοτοσικλέτας που προηγούνταν αναβόσβηνε τα φώτα στον ναυτονόμο να ανοίξει γρήγορα την πύλη (την μπάρα), πλην όμως ο ναυτονόμος δεν κουνιόταν από τη θέση του. Όταν τελικά πλησίασε και ενημερώθηκε ο μοτοσικλετιστής (επίσης ναυτονόμος), γύρισε και ενημέρωσε τον οδηγό του αυτοκινήτου και εκείνος με τη σειρά του τον υποναύαρχο Αρχηγό του Στόλου. Έξαλλος τότε ο αρχηγός εξήλθε και πλησιάζοντας τον σκοπό του είπε, σε έντονο ύφος:  

- «Βρε συ ο Αρχηγός του Στόλου είμαι, το καταλαβαίνεις ή δεν το καταλαβαίνεις;» Και ο σκοπός του απάντησε:  

- «Μη μου φωνάζεις εμένα, έχω πάρει διαταγή, και δίοπος να 'σαι δεν περνάς»!  

Τότε απορημένος ο υποναύαρχος γύρισε στον μοτοσικλετιστή και τον ρωτάει;  

- «Κατάλαβες εσύ τι είπε;»  

- «Όχι κύριε Ναύαρχε», του απάντησε εκείνος.  

Τότε ο αρχηγός άνοιξε ο ίδιος την πύλη και κοιτάζοντας τον σκοπό μονολογούσε έντονα:  

- «Άμε στο διάολο πρωί-πρωί για διοίκηση!», υπονοώντας βέβαια τη Διοίκηση του Ναυστάθμου στην οποία και υπάγονταν όλα τα φυλάκια και οι σκοποί γύρω από τον Ναύσταθμο.

Διακριτικά
----------

* Το διακριτικό του Διόπου στο βασιλικό πολεμικό ναυτικό.Το διακριτικό του Διόπου στο βασιλικό πολεμικό ναυτικό.
* Το διακριτικό του έφεδρου Διόπου στο πολεμικό ναυτικό.Το διακριτικό του έφεδρου Διόπου στο πολεμικό ναυτικό.
* Το διακριτικό του Διόπου ΕΠΟΠ στο πολεμικό ναυτικό.Το διακριτικό του Διόπου ΕΠΟΠ στο πολεμικό ναυτικό.
* Το διακριτικό του Διόπου ΕΠΟΠ για τις γυναίκες στο πολεμικό ναυτικό.Το διακριτικό του Διόπου ΕΠΟΠ για τις γυναίκες στο πολεμικό ναυτικό.
* Το διακριτικό του Λιμενοφύλακα στο λιμενικό σώμα - ακτοφυλακή.Το διακριτικό του Λιμενοφύλακα στο λιμενικό σώμα - ακτοφυλακή.
* Το διακριτικό του έφεδρου Διόπου στο κυπριακό πολεμικό ναυτικό.Το διακριτικό του έφεδρου Διόπου στο κυπριακό πολεμικό ναυτικό.

Δείτε επίσης
------------

* Βαθμοί και διακριτικά των υπαξιωματικών του Ελληνικού Πολεμικού Ναυτικού
* Δεκανέας
* Υποσμηνίας

Αναφορές
--------

1. ↑  Ιεραρχία - Βαθμοί - Αρχαιότης, Διατάξεις Πολεμικού Ναυτικού, Μέρος Α, Κεφ. 6, σελ. 3

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **δίοπος**  |

* Λεξιλογική προέλευση των βαθμών των Ενόπλων Δυνάμεων